Debati presidencial mes kandidatëve republikanë, çështjet e diskutuara
Tetë kandidatët republikanë për president zhvilluan një debat mbi programet sociale, çështjen e imigracionit dhe luftën në Afganistan.
Debati i djeshëm i organizuar nga rrjeti televiziv CNN dhe lëvizja Tea Party përbëhej nga pyetjet e votuesve konservatorë, aktivistëve të lëvizjes Tea Party që ishin të pranishëm në audiencë, pjesëmarrësve në internet dhe disa shteteve të ndryshme. Kryesuesit e garës Rick Perry dhe Mitt Romney shumë shpejt u përplasën me njëri tjetrin mbi çështjen e sistemit të pensioneve. Ish-guvernatori i Masaçusetsit Romney kritikoi guvernatorin e Teksasit Rick Perry për komentet që ai kishte bërë më parë duke iu referua sigurimeve shoqërore si “Skema Piramidale” ose mashtrime. Rick Perry iu kundërpërgjigj atij... Guvernatori Perry ka zbutur qëndrimin e tij të mëparshëm, duke thënë se ai nuk do të eliminojë programin e pensioneve, por ai besonte se programi është konceptuar keq. Të gjithë kandidatët republikanë ranë dakord se në mënyrë që ekonomia e dëmtuar e Shteteve të Bashkuara të marrë veten, shpenzimet qeveritare duhet të pakësohen: Një anketë e organizuar nga CNN dhe ORC International Poll e publikuar dje ve në dukje se 30 për qind e votuesve republikanë preferojnë Rick Perrin. Mit Romni doli i dyti me 18 për qind mbështetje. Por anketa ka gjetur se rreth tre të katërtat e votuesve duan më shumë një kandidat, i cili do të arrijë të fitojë ndaj presidentit demokrat Barack Obama, se sa një kandidat me të cilin ata janë dakord për çdo çështje. Dyzet e dy përqind e të anketuarve besojnë se Rick Perry është kandidati i duhur.